钦定古今图书集成/明伦汇编/家范典/第037卷
## 钦定古今图书集成/明伦汇编/家范典/第037卷

| 钦定古今图书集成 明伦汇编 第三十七卷 |

| |

钦定古今图书集成明伦汇编家范典

第三十七卷目录

母子部纪事七

家范典第三十七卷

《明外史晋恭王㭎传》：简王新㙉母太妃尚氏严，教子
以礼。太妃疾，新㙉叩头露祷。
《沈德四传》，“洪武二十七年九月，山东守臣言，日照民
江伯儿母病，割胁肉以疗，不愈，祷岱岳神。母疾瘳，愿
杀子以祀。已果瘳，竟杀其三岁儿。”

《唐定王桱传》：宪王琼炟薨，庄王芝址嗣。承休王芝埌
者，宪王继妃焦氏子，爱之，遇节旦，召乐妇入宫戏笑，
芝址诘之，语不逊，焦怒，持铁锤击宫门，芝址闭不敢
出。妃弟璟诬王詈继母，宪宗革芝址爵，久之始复。
《襄王瞻墡传》祐材、祐质皆无子，从侄阳山王厚颎立。
厚颎事嫡母王太妃及生母潘太妃至孝，潘卒，殡之
东偏，王太妃曰：“汝母有子，社稷是赖，毋以我故避正
寝。”厚颎泣曰：“臣不敢以非礼加臣母。”及葬，跣足扶榇
五十里。

《李德成传》：“德成，涞水人，幼丧父。元末，德成年甫十二，
随母避寇至河滨，寇骑迫母投河死。德成长，娶妇王
氏，抟土为父母像，己与妻衔勒负鞍为马，朝夕伏像
侧。方严冬大雪，冰坚至底，德成梦母谓己曰：‘我处冰
下，寒不得出。觉而大恸，旦与妻徒跣行三百里，抵河
滨。卧冰七日，冰果融数十丈，恍惚若见其母，而他处’”
坚冻如故。里人相率拜恳其归，乃与俱返。

《张信传》：“信父兴，建文帝即位，大臣荐信谋勇，调北平
都司，受密诏，令与谢贵、张昺谋燕，尽缚藩府人，信忧
惧不知所为，母怪而问之，信诡以他语对，母愈诘之，
乃告以故，母大惊曰：‘不可，汝父每言‘王气在燕，汝无
妄举灭族’’。”

《钱瑛传》：“瑛同时曾鼎，字元友，泰和人。元末，鼎奉母避
贼。母被执，鼎跪而泣代。贼怒将杀母，鼎号泣，以身翼
蔽，伤项肩及足，控母不舍。贼魁继至，悯之，携其母子
入营疗治获愈。”

正德中，流贼掠钜鹿，执赵智、赵慧之母，将杀之。智追
至，跪告曰：“母年老，愿杀我。”慧亦至，泣曰：“兄年长，愿留
养母而杀我。”智力与争死，而母复请曰：“吾老当死，乞
留二子。”群贼笑曰：“皆好人也。”并释之。

《姚玭传》：“玭，松江人。元至正中，苗帅扬完者兵入境，大
掠，玭奉母避于野，阻河不得渡。母泣曰：‘兵至，吾誓不
受辱’。遂沉于水，玭急投水救之，负母而出。已数遇盗，
中矢，玭佯死，伏尸间以免，乃奉母过湖淮，兵疑从苗
中来，缚送泖上军，力辨始白。后母病，思食鱼，暮夜无
从得，家养一鸟，忽飞去，攫鱼以归。”

有祝崑者，丽水人。元末，崑奉母避贼山中。贼追及，母
急投崖下，崑掷身赴救。忽雷雨大作，贼骇散。一时避
难者俱脱，母坠深崖几绝，崑幸挂树梢不死，卒负母
而登。

《崔敏传》：“有顾琇者，字季栗，吴县人。洪武初，父充军凤
翔，母随行，留琇视丘墓。越六年，闻母殁，琇奔赴，负母
骨行数千里，寝则悬之屋梁，涉则戴之于顶。”

《赵绅传》：“麹祥字景德，永平人。永乐中，父亮为松江金
山卫百户。祥年十四，被倭掠，遂仕其国。宣德中，与使
臣偕来，上疏乞赐侍养，不从其请，但许给驿暂归，仍
还本国。祥抵金山，独其母在，不能识。曰：果吾儿则耳。
阴有赤痣，验之信。抱持痛哭，未几别去，至日本，启以
圣意，国王允之，仍令入贡。祥乃复申前请，诏许袭职”
归养。母子相失二十年，又有华夷之限，竟得遂其初
志，闻者异之。祥事母克备甘旨，母寝疾三载，朝夕不
离侧。及卒，哀毁骨立。

《宁献王权传》：靖王奠培嗣。景泰中，弋阳王奠壏讦其
反逆罪，遇赦不治。奠壏，奠培弟也。锦衣逯杲使诇事
者诬奠壏烝母。英宗遗奠培书，令具实以闻，而遣驸
马都尉薛桓与杲莅问。奠培奏无是事。杲按亦无实。
帝怒，责问杲。杲惧，乃以为实。帝乃赐奠壏母子自尽，
焚其尸。是日雷雨大作，平地水深数尺，众咸冤之。
仁《宗诚孝皇后张氏传》：后父兵马副指挥麒。仁宗立，
册为后。宣宗即位，上尊号曰皇太后。军国大议，多禀
听裁决。是时海内泰宁，帝入奉起居，出奉游宴，四方
贡献，虽微物必先上。皇太后两宫慈孝闻天下。宣德
三年，太后游西苑，皇后、皇妃侍，帝亲掖舆登万岁山，
奉觞上寿，献诗颂德。又明年谒长、献二陵，帝亲櫜，鞬
骑导至河桥下扶辇，畿民夹道拜观，陵旁老穉皆山
呼迎拜。太后顾曰：“百姓戴君，以能安之耳，皇帝宜重念。”帝奉太后过农家，召老妇问生业，赐钞币。有进蔬
食酒浆者，太后取以尝。帝曰：“此田家味也。”

《崔鉴传》：“鉴，京师人。父嗜酒，狎娼，召与居。娼恃宠，时时
陵鉴母父又被酒，数侵辱之。一日，娼恶言詈母，母复
之，娼遂击败母面，母不胜愤，入室伏床而泣，将自尽。
鉴时年十三，自学舍归，问之，母告以故。鉴曰：‘母无死’。
即走至学舍，挟刃还。娼适扫地，且扫且詈，鉴即拔刃
刺其左胁，立毙。乃匿刃牖下，亡走数里，忽自念曰：‘父
不知我，杀娼必累我母’。”急趋归，父果诉于官，将絷其
母矣。鉴至，告捕者曰：“此我所为，非母也。”众见其幼，不
信。鉴曰：“汝等不信，请问凶器安在？”自出刃示之，众乃
释母絷鉴寘狱。事闻，下刑部谳，尚书闻渊等议，鉴志
在救母，且年少可矜，难拘常律。帝乃贷其罪。

《汪叡传》：“叡字仲鲁，婺源人。元末，与弟同集义旅，保障
乡邑。庚子秋，同为张士诚所杀，授叡安庆税令，时入
奏事。楚寇陷城，妻程负幼子淮窜山中，度难两全，弃
之仆后至，得”子草间顾无恙，寄乳村媪。逾旬，子母
复聚，人以为好德之报。

《王溥传》：“溥安仁人，洪武元年，擢河南行省平章。先是，
溥未仕时，奉其母叶避兵贵溪，遇乱与母相失，不知
所在者，凡十八年。溥思母切，尝梦母若告以所在者，
命筮之，其繇词曰：‘非岩非穴，厥乃朽骨。及是，溥从容
言于帝，请归省坟墓。帝许之，且命礼官具祭物。溥归
率士卒躬诣贵溪之桃源山求之不得，昼夜号泣者’”
三日，既乃得居人吴海，言“夫人为贼所逼，投井中死
矣。”溥访得井至，则有鼠自井中出，径投溥怀中，旋复
入井，遂汲井索之，母遗尸果在。溥哀呼不自胜，乃具
衣冠即其地葬之。人皆称溥孝感。

《荣瑄传》：“瑄，琼州人。三岁而孤，与兄琇并以孝闻。天顺
四年，土贼据琼城，瑄兄弟扶母走避，遇贼，琇谓瑄曰：
‘我以死卫母，汝急去’。瑄从之，琇与母遂陷贼中。官军
至，琇出走被执。主将将杀琇，瑄趋至，叩头流血，泣请
曰：‘兄以母故陷贼，母老家贫，恃兄为命，愿杀瑄存兄
养母’。”主将不察，竟杀瑄。

同时郑韺，石康人。父赐，举人。兄濩，进士。天顺中，母为
猺贼所掠，韺年十六，挺身入贼垒，绐之曰：“吾欲丐吾
母，岂惜金？第吾幼，金皆母所瘗，愿贷母归取之。”贼遂
拘韺而释母，然其家实无金也。久之，官军至，贼将解
去，以前语诘韺，遂被杀。廉州知府张岳建祠祀之。
叶文荣者，海宁人。弟杀人论死，母日悲泣不食。文荣
患之，谓母曰：“儿年已长，有子，请代弟死。”遂诣官服杀
人罪，弟得释，而文荣坐死。

《邵宝传》：“宝字国贤，少孤，事母至孝。甫十岁，母疾，为奏
告天，愿减己算，延母年终养归。尝得疾，左手不仁，犹
朝夕侍侧不懈。”

《景旸传》：“旸字伯时，为人笃于孝义，母目盲，百端治之
不效，旦夕祷于神。一日母忽失故疾，双瞳炯然。”
《姜昂传》：“昂字行𫖯，为人方洁，在官日市少肉供母，而
自食菜茹。”

《孝肃周太后传》：太后英宗妃，宪宗生母也。宪宗在位，
事太后至孝，五日一朝，燕飨必亲。太后意所欲，惟恐
不懽。至钱太后合葬裕陵，太后殊难之，宪宗委曲宽
譬，得请乃已。

《彭泽传》：“泽字济物，有志节，举于乡。赴会试二场毕，闻
母病径行，不待终事。母喜其归，病亦遽已。”

《包节传》：“节字元达，生五岁而孤，母躬教养之。举进士
为御史，为中官廖斌诡奏诏狱，永戍庄浪卫。独念其
母，自伤不克终养，日饮泣母讣，至昼夜哭。已又闻弟
孝卒，抚膺曰：‘谁代吾奉祀者。哭益悲，竟得疾不起。孝
字元爱，后节三年举进士，为南京御史。兄弟分居南
北台，并著风采，又皆有至性。节既服官于北，不得养’”
母孝，遂以侍养归。及母亡，孝哀毁骨立，未终丧卒，而
节亦继殒。天下闻而伤之。

《王在复传》：慈谿向叙为诸生。倭入寇，以县无城，掖母
出避。遇贼踣叙而斫其母，叙急起，抱其母颈，大呼曰：
“宁杀我，无杀我母。”贼如其言，母获全。

陈经孚，平阳人。倭至，负母出逃。遇贼，索母珥环欲杀
之，经孚以身翼蔽。贼怒，挥刃截耳及肩而死，手犹抱
母颈不解。

《李文咏传》：“许恩，蕲水人。夜半，邻家失火，恩惊出，遍寻
母不得，复突入，遂与母俱焚。”

《孔金传》：“金，山阳人。父早亡，母谢氏遗腹三月而生金。
母为大贾杜言逼娶，投河死。金长屡讼于官不胜。言
行贿欲毙金，金乃乞食走阙下，击登闻鼓诉冤，不得
达。还墓所，昼夜号泣。里人刘清等陈其事于府，知府
张守约异之，召闾族媒氏质实，坐言大辟。未几，守约
卒，言夤缘获脱，金复号诉不休，被棰无完肤。已而抚”
按理旧牍，仍坐言“大辟”，迄死狱中。

《杨通照传》：“通照、通杰，铜仁人。母周氏疾，兄弟争拜祷，
求以身代，阅三年不入内室。万历三十六年，群苗流

重围中，为贼所磔死。”

宁化民林上元，贼掠其继母李氏出城。上元从城上
持枪一跃而下，直奔贼垒，刺死二人。贼避其锋，立出
李氏，因引去，城赖以全。

《孝穆纪太后传》：“太后，宪宗妃，孝宗生母也。贺县人，本
蛮土官女。成化中征蛮，俘入掖廷，命守内藏。时万贵
妃颛宠而妒，后宫有娠者皆治使堕。帝行内藏，妃应
对称旨，说之，一幸有身。万贵妃知而恚甚，令婢钩治
之。婢谬报曰：‘病痞’。乃摘居安乐堂，久之，生孝宗，使门
监张敏溺焉。敏惊曰：‘上未有子，奈何弃之，藏之他室’。”
至五六岁，帝不知也。帝自悼恭太子薨，数数视影踯
躅。成化十一年，帝一日召敏栉发照镜，叹曰：“老将至
而无子。”敏伏地曰：“死罪，万岁已有子也。”帝愕然，问安
在？对曰：“奴言即死，万岁当为子主。”于是太监怀恩顿
首曰：“敏言是。皇子潜养西内，今已六岁矣。匿不敢闻。”
帝大喜，即日幸西内，遣使往迎皇子。使至宣诏，妃抱
皇子泣曰：“儿去，吾不得生儿。见黄袍有须者，即儿父
也。”皇子走投帝怀，帝置之膝，抚视久之，悲喜泣下，曰：
“我子也，类我。”颁诏天下，移妃居永寿宫，数召见。六月，
妃暴薨，赐谥恭恪庄僖淑妃。敏惧，亦吞金死。孝宗既
立，为皇太子，时孝肃皇太后居仁寿宫，语曰：“帝以儿
付我。”太子遂居仁寿。一日，贵妃召太子食，孝肃谓太
子曰：“儿去，无食也。”太子至，贵妃赐食，曰：“已饱。”进羹，曰：
“羹疑有毒。”贵妃大恚，曰：“是儿数岁即如是，他日鱼肉
我矣。”因恚而成疾。孝宗即位，追封淑妃皇太后，谥孝
穆慈慧恭恪庄僖崇天承圣纯皇后，迁葬茂陵，别祀
奉慈殿。帝悲念太后，特遣太监蔡用之贺。求太后家，
遣修太后先茔之，在贺者，置守坟户，复其家，拟太后
父母封号。于是封后父推诚宣力武臣，特进光禄大
夫，柱国，庆元伯，谥端僖。后母伯夫人，立祠桂林府，有
司岁岁祀。大学士尹直撰哀册有云：“睹汉家尧母之
门，增宋室仁宗之恸。”帝燕闲念诵，辄欷歔流涕也。
《张均传》：张承相少孤，及长为诸生，养母二十馀年，以
孝闻。寇至，负母出逃，为贼所得，叩头号泣，乞免其母。
寇怒，并杀之，抱母首死。

于博二岁而孤，奉母尽孝。寇抵城下，博方读书城中。
母居村舍，亟下城号泣求母。母已被执，遇诸涂，博取
石奋击寇，寇就剖其心，母得逸去。

容《偃师传》：“有刘静者，万安诸生。嘉靖间，流贼陷其县，
负母出奔。遇贼，将杀母，静以身翼蔽，求代死。贼怒，攒
刃杀之，犹抱母不解尸。阅七日不变。”

《陈氏传》氏，泾阳王生妻也。有子方晬，生疾将死，以遗
孩为念。陈曰：“吾当生死以之。”崇祯八年九月，流贼至，
陈抱子避楼上。贼烧楼，陈从楼檐跳下，母子俱不死。
贼视其色丽，挟之马上，陈跃身坠地者再，最后以索
缚之。行数里，陈力断所系，并鞍坠焉。贼知不可夺，乃
杀之。贼退，家人收其尸，子呱呱怀中，两手犹坚抱如
故。

《慈圣太后蒋氏传》：“太后，世宗母也。弘治五年，册为兴
王妃。世宗入承大统，即位三日，遣使诣安陆奉迎，令
廷臣议推尊礼。咸谓宜考孝宗，而称兴王为皇叔父，
妃为皇叔母。议三上，不允。妃至通州，闻考，孝宗恚曰：
‘安得以我子为他人子’。”留不进。帝闻之，涕泣启慈寿
皇太后，愿避位。群臣惶惧，改称兴献太后，乃入。后三
年，上尊号曰本生章圣皇太后。秋，尊妃为圣母章圣
皇太后。五年，《睿宗世庙》成，奉妃入谒。七年，上尊称曰
“慈仁。”十五年，上尊称曰“廉静贞寿。”十六年，奉后幸金
山谒陵，命诸臣进贺行殿。十七年十二月崩。令议奉
太后南诣合葬，上尊谥曰孝慈贞顺仁敬诚一安天
诞圣献皇后。明年遂议南巡。九卿大臣等谏。帝曰：“朕
岂空行哉，为吾母耳。”三月，帝至承天，谒献陵，作新宫。
四月，命崔元护梓宫南祔。七月，合葬献陵，主祔睿宗
庙。

《张清雅传》：有白精忠者，颍州人。五岁而孤，母袁氏抚
之。家贫，母食糠核，而以精者哺儿。精忠知之，每餐必
先啖其恶者。天启中，举于乡。崇祯八年，流贼陷颍州，
家人劝逃匿，曰：“母守我四十年，我何忍舍？”去之。遂遇
害。

有佘承德者，无为人。崇祯十五年，流贼突至，掖其母
魏氏出避。母行迟，为盗所获，欲刃之。承德号呼救护，
并遇害。

《潘氏传》：氏，海宁人。年十六，归许钊，生子淮。甫期年，钊
卒。既敛，潘自经死已两日矣。有老妪过之曰：“是可活
也。”投之药果甦。钊族兄欲不利于孤，嗾潘改适，潘毁
容自矢。其人乃夜率势家奴仆数十人，诬以负债，椎
门入。潘负子冒风雨逾垣而逸。前距大河，追者迫，潘
号恸投于河。适有木浮至，凭之以渡，达母家，遂止不
归。及淮年十九始归。

《崇王见深传》：“见深，英宗第六子，母仁寿皇后，生于南
宫。天顺元年封，成化十年就藩汝宁，故秀邸也。弘治中，皇太后春秋高，思一见王，帝驰敕召之。英宗复辟，
襄王奉诏来朝。徐溥言：先皇帝奉养太后，圣孝纯笃，
临御二十年，崇府诸王未尝轻召。今即崇王奉诏来
朝，一慰太后愿见之心，欲别则难免眷恋，既去必倍
增忧思。他日上廑，圣虑所未敢言。”帝重违太后意，不
允。既而言官交章及之，乃已。

《桐城姚氏传》：“姚氏，湘潭知县之骐女，诸生吴道震妻。
年十九夫亡，以子德坚在襁褓，忍死抚之。越二十六
年，至崇祯末，流贼掠桐城，兄孙林奉母避潜山，氏偕
行。贼奄至，孙林格斗死，德坚负氏而逃，氏曰：‘事急矣，
汝书生，焉能负我远行，傥贼追及，即俱死。汝不能全
母，顾反绝父祀乎？叱之去。德坚泣勿忍，氏推之坠层’”
崖下。须臾，贼至，叱曰：“出金可免！”氏曰：“我流离远道，安
得有金？”贼令解衣验之，骂曰：“吾生平解衣，虽子妇不
得在侧。何物贼奴，敢作此语！”贼怒，刃交下而死。
《孙氏传》氏，吴县卫廷珪妻。随夫商贩，寓浔阳小江口。
宁王陷九江，廷珪适他往，所亲急邀孙共逃。孙谓两
女金莲、玉莲曰：“我辈异乡人，汝父不在，逃将安之？今
贼已劫邻家矣，奈何？”女曰：“生死不相离，要当为父全
此身耳。”于是母子共一长绳，自束赴河死。

《刘宪传》：宪，灵石诸生。父先亡，母年七十馀，两目俱瞽，
宪奉事惟谨。正德六年，流贼入城，宪负母避之城外。
贼追至，欲杀母，宪哀告曰：“宁杀我，毋杀我母。”贼乃释
之。

罗璋，遂宁诸生。大盗乱蜀中，母为贼所获，璋手挺长
枪，连毙三贼，贼舍母去，后贼追至，璋力捍贼，使母行
远，而久战力疲，竟被执。贼愤甚，剜心剖肝裂其尸。
有李壮丁者，安定县人。嘉靖中，北寇入犯，从父母奔
避山谷。遇贼缚母去，壮丁取石奋击，母得脱。前行复
遇五贼，一贼缚其母，母大呼曰：“儿速去，毋顾我！”壮丁
愤，手提铁器击仆贼，母逃得生，而壮丁竟为贼所杀。
温钺，大同人。父景清，有胆力。嘉靖三年，镇兵叛，杀巡
抚张文锦。其后巡抚蔡天祐令景清密捕首恶，戮数
人，其党恨之。十三年复叛，杀总兵李仅，因遍索昔年
为军府效命者，景清深匿不出，遂执钺及其母王氏
以去。令言景清所在，逼母使言，母大骂不辍，贼怒，支
解以怵钺，钺大哭且骂，并被杀。事平，母子并获旌，
《赖南叔妻萧氏传》：萧氏，万安人，夫早丧，无子，遗一女，
寇大起，筑室与女共居，如是者数年。盗突至，率女持
利刃遮门詈曰：“昔宁化曾氏妇，立砦杀贼，举室以守，
汝谓我刃不利耶？犯我必杀汝。”贼怒，纵火焚之，二人
咸烬。

《郑濂传》：“郑渊，字仲涵。母病逾年，扶侍不离顷刻，跪进
汤药，膝生胝。既卒，哀恸过节，耳为之聩。”

《谢定住传》：“定住，大同广昌人。性至孝。年十二，家失牛，
母抱幼子追逐，定住随母后。虎跃出噬其母，定住奋
前击之，虎逸去，取弟抱之，扶母行。虎复追啮母颈，定
住再击之，虎复去。行数武，虎啮母右足，定住复取石
乱击，虎乃舍去，母子三人并全。”

《归钺传》：“钺字汝威，嘉定县人，早丧母，父娶继妻有子，
钺遂失爱，父偶挞钺，继母辄索大杖与之，曰：‘毋伤乃
翁力也。家贫食不足，每炊将熟，即𬣡𬣡数钺过，父怒
而逐之，其母子得饱食，钺饥困匍匐道中。比归，父母
相与言曰：‘有子不居家，在外作贼耳’。辄复杖之，屡濒
于死。及父卒，母益摈不纳，因贩盐市中，时私其弟，问’”
母饮食，致甘鲜焉。正德三年，大饥，母不能自活，钺涕
泣奉迎。母内自惭，不欲往，然以无所资，迄从之。钺得
食先母弟，而己有饥色。弟寻卒，钺养母终其身。
《张氏传》：张氏，江都人，归史著馨。年二十六而夫亡。后
城陷，抚其子泣曰：“向也抚孤为难，今也全节为大。儿
其善图，吾不能顾矣。”遂赴水死。

《陈伯妻黄氏传》：“氏江宁人，年十八归伯。父死，母欲改
节，氏苦谏不从，竟他适。一日，母来省，女闭门不与相
见，母惭而去。”

《宣宗恭让皇后胡氏传》：“后名善祥，济宁人。永乐十五
年，册为皇太孙妃。久之，为皇太子妃。宣宗践阼，立为
皇后。后善病时，孙贵妃有宠，后未有子。二年冬，贵妃
生子，帝即立为太子，令后上表辞位，乃废后退居长
安宫，赐号静慈仙师，而册贵妃为后。正统七年十月，
太皇太后崩，后痛哭不已。逾年亦崩，用嫔御礼，葬金”
山。天顺六年，孙太后崩，钱皇后为英宗言：“帝非孙太
后出，且胡后贤而无罪，废为仙师。其殁也，人畏太后，
殓葬皆不如礼”，因劝复其位号。七年七月上尊谥曰
恭让诚顺康穆静慈章皇后，修陵寝，不祔庙。人终不
知英宗生母谁氏也。

《唐俨传》：“俨，全州诸生也。游学于外，嫡母寝疾，俨闻母
疾，驰归。俨事嫡母甚谨，生母亦如之，而仪节稍杀焉，
曰：‘礼不敢逾也’。”嫡母殁二十年而生母殁，俨庐墓三
年。知州顾璘访之，书山之壁曰“望母岩。”嘉靖四年，贡
至京，有司奏旌其门。

《高巍传》：“巍母萧有痼疾，左右将奉，至老无少懈。母死蔬食庐墓三年。洪武中旌其孝行。”

《师逵传》：“逵字九达，东阿人。少孤，事母至孝。年十三，母
疾思食藤花菜，逵出城南二十里求得之。及归，夜二
鼓，道遇虎，逵惊呼天，虎舍之去，持还奉母，母疾遂愈。
携家至京，自陈家贫母老，乞一官资禄养。太祖怜之，
以为御史。”

《赵羾传》：“羾字云翰。元末兵乱，母抱匿林间。有虎至，母
惧，置之地，虎熟视而去。”

《杨砥传》：“砥字大用，行太仆寺卿，兼苑马寺。砥笃孝行，
母丧哀毁，未至家卒。”

《薛均传》：“均行太仆寺卿，以内艰去，服阕，犹哀毁不出，
居恒念母，绘《望云图》，题诗其上，读之辄泣下云。”
《陈继传》：继字嗣初，吴人。母吴躬绩以资诵读。比长，贯
穿经学，人呼为“陈五经。”奉母至孝，有司上其事，使御
史廉之，继方随母，抱瓮行灌母饮以壶浆，拜而后饮。
帝闻而嗟异，府县交荐，以母老辞不就。母卒，哀毁过
人，永乐中举孝行，仍旌其母曰《贞节》。

《林鹗传》：“鹗秉礼义，事生母孝谨。母性严，色稍不怡，必
跪请，得其懽乃已。”

《罗伦传》。“伦字彝正，吉安永丰人。五岁尝随母入园收
果，长幼竞取，伦独赐而后受。”

《孙燧传》：“燧子堪，字志健，历都督佥事，事母杨氏至孝，
母年九十馀，殁于京师。堪年亦七十，护丧归，在道以
毁卒。”

《黄润玉传》：“润玉字孟清，五岁侍母疾，夜不就寝。”
《陈献章传》：“献章字公甫，新会人，以遗腹生。家贫，母林
励志鞠之。性至孝，朝夕不离侧，偶出外，母有念，辄心
动，驰归。”

《刘闵传》：“闵字子贤，莆田人。生而纯悫，早孤，妇失爱于
母，出之，独居奉养，疾不解衣，母或恚怒，则整衣竟日
跪榻下。及母没，庐墓三年。”

《蔡清传》：“清字介夫，晋江人。成进士，即乞假归，讲学于
僧寺。一日为母写真，母愀然曰：‘吾闻母以子贵，汝举
进士有年矣，吾犹故服耶？清闻言涕下，即赴选，得礼
部祠祭主事’。”

《易时中传》。“时中字嘉会，晋江人，迁顺天府推官。念母，
遂以终养归。母年九十一而终，时中年七十矣，毁不
胜丧，宗党称孝焉。”

《林光传》。“光字缉熙，东莞人。举成化元年乡试，父丧既
除，母强之仕，二十年，始以会试一榜，除平湖教谕，改
兖州教授。以母年高，乞近地便养，吏部不许。未逾年
而母卒。”

《汪禔传》：“禔字介夫，祁门人。周岁而孤，母廖氏抗节育
之，禔奉母孝敬备至。嘉靖九年，以侍母疾过劳，得疾
遽卒，年四十有一。”

《何垕传》：“垕字朝举，江西新城人。遗腹生，母爱之，不欲
烦以学，乃夜藏灯勤读不懈。母卒，哀毁几不能生。疾
且剧，所亲持肉羹往食之，曰：‘聊以助气，毋灭性’。哽咽
不能下，竟却去。葬时霜重冰胶，徒跣行十馀里，足破
流血不止，庐墓三年乃返。”

《范瓘传》：“瓘字廷润，会稽人。家无旦夕储，讽诵自若。幼
孤，奉母尽孝，授徒他家，遇时物，则愀然曰：‘吾母安得
尝此’。”辄投箸不食。既殁，执丧毁瘠。母嗜芋，终身不食
芋。

《张基传》：“基字德载，吴县人。祖母及妻相继卒，叹曰：‘母
老矣，谁与晨夕。自是跬步不离，屏去冠服，为野人装，
治一室，题曰：‘爱日’’”以居母，饮食滫瀡，非亲调不进。奉
母外，足不逾户。年五十九，预知当死，一夕候母安者
十馀，昧爽趺坐遂卒。

《吕潜传》：“潜字时见，泾阳人。母病革，欲识其妇面，命之
娶。潜娶而不婚，三年丧毕，然后入室。”

《冯子咸传》：“子咸字受甫，少孤，事母孝，母疾不解衣者
逾年。没而哀毁骨立，气息仅属。”

《杜琼传》：“琼字用嘉，吴县人，生而孤，育于母。稍长事母
至孝。有司欲以上闻，琼辞之而请旌其母，母遂获旌。
尝刲股愈母疾，秘不令人知。”

《沈周传》：周字启南，长洲相城里人也。内行醇谨，奉亲
至孝。父殁，有劝之仕者，对曰：“若不知母氏以我为命
耶？奈何干升斗之禄，远离膝下也？”母与邻媪欢媪，家
被火无所栖，母以为念，周亟延与母居，晨夕奉之若
母，母乃大喜。周以母故，终身不远游。母年九十九而
终，周亦八十矣。

《刘球传》：“董璘字德又，永乐十六年会试第一，授编修。
母老乞归。母病思食鲥鱼，非其时矣。璘祷于神，举网
得二尾以奉母，母病寻愈。”

《丘濬传》：“濬字仲深，幼孤，母李氏教之读书，过目辄成
诵。”

《陈茂烈传》：“茂烈字时周，幼孤励志读书，举弘治九年
进士。十六年授御史。寻以母老乞终养归，力供甘旨，
身治畦。正德五年，吏部以茂烈养母清贫，奏授晋江
教谕，资其禄。茂烈辞不赴，既而奏给月廪，诏月给米三石，复辞，诏不许。茂烈以母老未有嗣息，日夜为忧。
方抱疾而母卒，强起号哭寝地，疾转亟，遂卒。”

《黄佐传》：“佐字才伯，除江西佥事，闻母病，引疾乞休，不
俟报竟去。下巡抚林富逮问，富言佐诚有罪，第为亲
受过，于情可原。乃令致仕。”

《宋景传》：“景，字以贤，补浙江佥事。甫数月，闻母病，弃官
归。母卒，哀毁，绝勺水者五日。”

《查铎传》：铎，泾县人。同邑张棨，五岁受书，辄晓大义。常
闻鸡声，遽欲起。母问之，则举小学以对。母笑曰：“才读
书便晓其义邪。”应曰：“儿愿为之，岂直晓之而已。”
《李迁传》：迁字子安，新建人。性纯孝，砥行廉介。举嘉靖
二十年进士。有荐入翰林者，弗就，乞出使，便道觐省。
都御史熊浃叹曰：“谢清华以成素志，可谓孝矣。”遂奉
昭圣太后哀诏使滇蜀，所至却馈。比选，乞就南以便
养，授南京车驾主事，历加南京刑部尚书，不拜，以病
归。文武将吏有遗之金，却之曰：“今藉主恩归里，有赐
金奉母足矣。”时迁已近七十，母尚无恙。母终，庐墓。
《彭程传》：程，字万里。弘治五年，巡视光禄，上言付刑部
定罪。及朝审，并家属戍。程母李氏，年老无他子，叩阙
乞留程侍养。南京给事中毛珵等奏曰：“昔刘禹锡附
王叔文，当窜远方。裴度以其母老为请，得改连州。祈
少赐矜怜，全其母子。”不许。明年，帝终，念程母老，放还。
《海瑞传》瑞，字汝贤，迁淳安知县。布袍脱粟，令老仆艺
蔬自给，遇母生日，始市肉。总督胡宗宪闻之，曰：“海、淳
安非母寿，肯肉耶？”

王之诰传“之诰”，字告若，神宗即位，拜刑部尚书。万历
三年遂乞假送母归。是时，居正母在家，诏中使将护。
既抵都下，帝与两宫各遣使郊劳，赐赉叠至，乡人艳
称之。而之诰奉母里居，觞酒豆肉，质俭如儒素。身已
垂白，孺慕无改。后居正死，家被籍，其母给闲房废地
以养，而之诰犹侍其母无恙。及母终，之诰亦笃老，不
更仕而卒。

《张烈妇传》：妇，政和游铨妻。倭入寇，所至淫掠。妇数语
其女曰：“妇道惟节是尚，值变之穷，有溺与刃耳，汝谨
识之。”铨以为不祥，妇曰：“使妇与女能如此，祥孰大焉。”
未几，贼陷政和，张度不能脱，连呼女曰：“省前诲乎？”女
颔之，即赴井。张含笑随之，并死。

《饶伸传》：“伸字抑之，累官刑部侍郎，魏忠贤乱政，告归
兄位，累官工部右侍郎，时母年百岁，与伸先后以侍
养归，一时诩为盛事。”

《邓以赞传》：“以赞字汝德，万历十七年，诏起中允，管司
业事。行至中途，复以念母返。以赞登第二十馀年，在
官仅满一考，居母忧，不胜丧而卒。”

张元忭，字子荩。生有异质，好读书。素羸弱，母戒“无过
劳”，乃藏灯幕中，俟母寝始诵。万历十年奉使楚府还，
过家省母。既行，心动，辄驰归。仅五日，母卒。

《梁策传》：“策，鄢陵人，性至孝。七岁母笃疾，晨夕焚香泣
中庭，请以身代，持香谒城隍神，伏哭几绝。忽见黄冠
授药一茎，令煎汤饮母，饮之遄愈，亦不知为何药也。”
《张栋传》：“栋字伯任，昆山人，早孤家贫，与弟文柱勤苦
自奋，事母皆以孝闻。及母卒，栋年已六十，毁瘠骨立，
既葬庐墓，已而疾作，医者劝进酒食，暂归居室，栋不”
可，竟卒于墓次。文柱举人母性严，稍拂意，辄面壁竟
日，文柱侍立不去，已而色解，乃已。

《马如蛟传》：“𥟖弘业，字孟扩，顺德人。由举人授和州知
州。贼初至，御却之。其冬，贼复至，城将陷，弘业系印于
肘，跪告其母曰：‘儿不肖，贪微官以累母，奈何’？母李氏
泣谕曰：‘汝勿以我为意，事至此，有死而已’。遂自缢。弘
业北面恸哭，再拜自刎。”

《高岱传》：“傅日炯，字中黄，诸暨人。为诸生，与族父平公
同受业刘宗周。江上师溃，两人相谓曰：‘吾辈义当死，
但各有母在，母许之，死乃可死尔’。平公白于母，母不
许。日炯白于母，母许之，乃赴池死。平公养其母终身。”
《陈预抱传》：“预抱，舞阳人。母段早寡，抚预抱及其弟预
养、预怀，皆为诸生，三子亦力田好学，善承母志。崇祯”
十四年，流寇陷舞阳，其母先赴井，三子从之。预抱妇
黄氏，携其子默通；预养妇马氏，携其子默恒，默言亦
从之。三世九人，一时尽节，天下多之。

《卫景瑗传》：景瑗，字仲玉，韩城人，巡抚大同。李自成犯
山西，总兵姜瓖迎贼，景瑗为贼所执。贼使景瑗母劝
降曰：“母今年八十馀，当自为计。儿为国大臣，不可不
死。”母出，景瑗谓人曰：“吾不骂贼者，以全母也。”自缢于
僧寺，贼叹为忠臣，移其妻子于空舍，戒毋犯。

《王宾传》：宾字仲光，长洲人，奉母至孝，知府姚善贤而
造之，宾隔门语曰：“勿惊老母。”遂逾墙逸去。年七十，疾
革，抱母不释。已死复苏，连呼其母乃绝。葬后室中，夜
半闻呼母声，母曰：“我在此。”答曰：“儿舍母不得。”如是数
声，母恸哭久之始息。

《唐豫传》：“豫，广东顺德人。子璧，有文行，母瞽不能自食，
璧晨夕饮食之，一时搢绅欲荐之，以母老无兄弟为

路氏逃难，其妻扶掖以行。岁饥，宗鲁卖卜以为养，日
给不足，妻采野菜以继之。事平，宗鲁奉母还故乡，竭
力供养。母卒，仍求其前母曹氏、沈氏遗骸，合葬父”墓。
洪武十七年，礼部以瞽子而有孝行，请表其门。从之。
《孝定李太后传》：太后，穆宗妃，神宗生母也。漷县人。初
为宫嫔，进贵妃。生神宗，进皇贵妃。万历元年，上徽称
曰慈圣皇太后。大学士张居正请太后护视帝，乃徙
居乾清。帝或不读书，即召使长跪。每御讲筵，入常令
效讲臣进讲于前。当朝五更，至帝寝所，呼曰“帝起！”帝
尝在西城曲宴，慈、宁两内侍，令歌新声，辞不能。帝醉
怒，取剑击之，为诸奄所解，戏割其发。翊日，太后传语
阁臣，召帝长跪。后性慈恻，好佛，天下名胜地多置梵
刹，动费钜万，帝亦助施无筭。初，光宗未册立，给事中
姜应麟等请立东宫，被谪。太后闻之，弗善也。一日，帝
入侍，太后问其故，帝曰：“彼都人子也。”内廷呼宫人曰：
“都人。”太后亦由宫人进，遂大怒曰：“尔亦都人子！”帝伏
地不敢起。御史曹学程以建言论死，太后怜其母老，
言于帝，释学程。

《神宗孝端皇后王氏传》：“后，馀姚人，性端谨。光宗在东
宫，危疑者数矣，调护备至。郑贵妃颛宠，后不较也。正
位中宫者四十年，以慈孝称。”

《孝靖王太后传》：太后，神宗妃，光宗生母也。太后初为
慈宁宫宫人，年长矣，帝过慈宁，私幸之，有身。十年八
月，光宗生，是为皇长子。既而郑贵妃生皇三子，进封
皇贵妃，而后不封。光宗每至后宫，郑贵妃即使人伺
焉。四十年，病革，光宗至宫门犹闭，抉钥而入。后目眚，
手光宗衣而泣曰：“儿长大如此，我死何恨。”遂薨。
《杨成章传》：“成章，道州人。父泰，为浙江长亭巡检，以妻
何氏无所出，纳丁氏女为妾，生成章。泰卒，成章甫四
岁，何将扶榇归丁氏，父予之子而夺其母，母乃剪银
钱与何别，约各藏其半，俟成章长授之。越六年，何临
殁，授成章半钱，告之故，成章呜咽受命。既冠，娶妇月
馀，即执半钱往浙中寻母。母先已适东阳”郭氏，生子
曰“珉”，而成章不知也。遍访之，无所遇而还。弘治十一
年，东阳典史李绍裔以事宿珉家，珉母知为道州人，
遣珉问成章存否，知成章已为诸生，乃令珉执半钱
觅其兄。会有会稽人，官训导者，尝设教东阳，为珉师，
与成章述珉母忆子状，成章亦在，寻母，遇珉于江西
舟次。兄弟悲且喜，各出半钱合之，益信。遂俱至东阳，
母子始相聚。自是成章三往迎母，不遂，弃月廪，赴东
阳侍养。及母卒，庐墓三载始返。

《何士晋传》：“士晋，宜兴人。父其孝得士晋晚，族子利其
赀，结党致之死。继母吴氏匿士晋外家，士晋读书每
懈，母辄示以父血衣，士晋感厉，与人言，未尝有笑容。
万历二十六年，既举进士，持血衣愬之官，罪人皆抵
法。”

《刘宗周传》：宗周字起东，山阴人。以遗腹生，家酷贫，母
章氏育之于外家。年二十四，举万历二十九年进士。
即遭母忧，为垩室中门之外，日哭泣其中。乡人陶望
龄品之曰：“世衰礼废，未见善丧若刘子者。”

《王章传》：“章字汉臣，武进人，授诸暨知县。章少孤，母训
之素严。及是祖帐归，少暮，母诃跪予杖，曰：‘朝廷以百
里授酒人乎’？章伏地不敢仰视，亲友力解乃已。”
《张继孟传》：“张献忠寇成都，陈孔教，字鲁生，会稽人，举
于乡，历官四川按察佥事。至是不屈死。子以衡，奉母
孔氏南窜，孔教死，匿不使知。逾年，母诣以衡书室，见
副使”周梦尹请孔教《恤典疏》，哀号陨地；骂以衡曰：“父
死已二载，我尚偷生不肖子，使我无颜见汝父地下！”
遂取刀断喉死。

《孝纯刘太后传》：“太后，光宗妃，庄烈帝生母也。初入宫
为淑女，万历三十八年十二月生。庄烈愍皇帝，已失
光宗意，被谴薨。光宗中悔，恐神宗知之，戒掖廷勿言，
葬于西山。及庄烈帝封信王，进贤妃。天启中，庄烈帝
居勗勤宫，问近侍曰：‘西山有申懿王坟乎？曰：有’。”“傍有
刘娘娘坟乎？”曰：“有。”每密付金钱往祭。及即位，上尊谥
曰孝纯恭懿淑穆庄静毗天毓圣皇太后，迁葬庆陵。
帝五岁失太后，问左右遗像，莫能得传。懿妃自称习
太后，言宫人中状貌有相类者。命太后母瀛国太夫
人徐氏指示画工，可意得也。图成，由正阳门具法驾
迎入。帝跪迓于午门，悬之宫中，呼老宫婢视之，或言
“似”，或曰“否。”帝为雨泣。妃以此得加封号。

《王亭县君传》：县君，伊府宗室典柄之女。年二十四，适
杨仞。不两月，仞卒，有遗孕，乃忍死襄事。及生男，家日落。
万历二十一年，河南大饥，宗禄久缺，纺绩三日不
得一餐。语孤曰：“昔所以忍死者，以汝未成立尔。今汝
年二十有五，值此凶馑，五日三饭，情何以堪？我其死
矣。”母子恸哭。夜分梦神语曰：“汝节行上闻于天，当有
以相助。”晨兴，母子述所梦，皆符，颇怪之。县君素令子
取屋后土作坏易粟，其日掘土得钱数百，自是每掘
辄得钱。一日，舍旁地陷，得石炭一窖，取以供爨。延两月馀，官俸亦至。

《和州万氏传》：万氏，儒士姚守中妻，泉州知府庆女孙
也。生六子，皆有室。崇祯八年，流贼陷其城，恸哭曰：“我
等女子也，誓必死节。”见诸子环泣，急麾之曰：“汝辈男
子，当图存宗祀，何泣为？”长子承舜泣曰：“儿读书惟识
忠孝字耳，愿为厉鬼杀贼，何忍母独死。”遂负母投于
塘。

《郧阳宋氏传》：宋氏，诸生陈丹馀妻。崇祯六年，贼至，被
掠，并执其女，迫令入空室。适屋前有古槐，母女抱树
立，骂贼曰：“吾母子死白日下耳，岂受污暗室中乎？”大
骂不行，贼断其手，益大骂，俱被害。

《大兴张氏传》：“张氏，商丘知县梁以樟妻。崇祯十五年，
流贼围商丘急，妇积薪楼下，集婢女其上，俱令就缢。
谓子燮曰：‘汝父城守，命不可知，宗祀惟汝是赖’。属其
乳媪往，匿民家，自缢死。家人举火，诸尸俱烬。”

《丘绪传》：绪字继先，鄞县诸生也。生母黄为嫡余所逐，
适江东包氏。未几，转适他所，遂不复相闻。绪年十五，
父殁，事余至孝。余疾，谨奉汤药，不解衣带者数月。余
重感其孝，病革，与诀曰：“我即死汝，无忘若母。”当是时，
距其生母被逐已二十年矣。一夕，梦人告曰：“若母在
台州金鳌寺前。”觉而忘之。次明，与一人憩于途，诘之，
则包氏，故养马厮也。叩以母所向，曰：“有周平者，曾悉
其事，今已戍京卫矣。”绪姊婿谒选在京，《遗书》嘱访平，
久之未得。一日，有避雨于邸门者，其声类鄞人，叩之
即周平也，言黄已适台州李副使子。绪得报，即之台，
而李已殁，其嗣子漫不知前事，绪徬徨掩泣于道，有
伤之者。导谒老媒妁王四，知黄已转适仙居吴义官。
吴，仙居巨族也。绪至，历瞷数十家，无所遇。已而抵一
儒生吴秉朗家，语之故，生感其意，留止焉。有婶氏闻
所留者，异乡人也，恚而咻之。生告以绪意，婶即黄故
主母也，颇忆前事，然不详所往。呼旧苍头问之，云“金
鳌寺前，去岁经之，棺已殡寺旁矣。”绪以其言与梦合，
信之。行且泣，道遭一牛，触坠于沟，则舆夫马长之门
也。骇而出，问所从来，绪以情告。长曰：“吾前舆一妇至
缙云苍岭下，殆是也。”舆绪至其处，绪遍物色无所遇，
伥伥行委巷中。忽一媪立门首，探之，知为鄞人，告以
所从来，妪亦转询丘氏耗，则绪母也。抱持而哭，闾里
皆感动。寺旁棺者，盖其姒氏云。所适陈翁，贫而无子，
且多负绪，还取金偿之，并迎翁以归，备极孝养。知县
赵民顺入觐，疏闻于朝，获旌表。

《雪涛谈丛》：成化间，华亭县民某，其母再醮，生一子。及
母死，二子争葬，质之官，县判其词曰：“生前再醮，殊无
恋子之心；死后归坟，难见先夫之面。”令后子收葬。噫！
判词确则确矣，得无伤前子之心乎？有母而争葬焉，
不失为孝。较诸互相推诿者，此殆可嘉，而竟拂其志，
令共葬焉可也，但不必合于前夫之冢耳。

《近峰记略》：刘太卿棨言英宗土木之难，几不免矣。也
先之母告其子曰：“吾苏州人也，少随夫戍边，被汝父
掳回，与之生汝。吾念昔居中国，为今天子臣，臣无杀
君之礼。”跪且泣以请，也先从之，英宗得还。此说不见
记载。太卿掌诏敕，在内阁四十馀年，其必有所授之
也。

《寓圃杂记》：刘忠愍公球为侍讲，奏宦官王振专权，振
命锦衣指挥马顺夜杀公于狱中，二子釪钺号哭求
尸，止得一臂。釪钺痛公之死，终振之世不出归葬。后
皆以进士为京官，同擢官闽浙二藩，母夫人尚无恙，
两地奉迎，供养极厚，人争羡之。此天之报忠也。
《志怪录》：丘杰年十四遭母丧，以熟菜有味，不尝于口。
岁馀，忽梦母曰：“汝啖生菜，遇虾蟆毒，灵床前有三丸
药，可取服之。”杰惊起，果得药，服之，下科斗子数升。
《翦胜野》闻代王之母，邳人也。先是太祖尝战败而奔
投王母家，王母曰：“汝朱某耶，人言汝当为天子也。”因
留之宿。及旦辞去，王母曰：“吾后有娠，如何？”帝乃贻敝
梳为质，王母亦以匣中装赠行，自是果娠。及太祖即
位，子且长矣，王母携其子及质物上谒，帝令工部草
创木宇居之，不令入宫。及代府既成，遂分封焉。故王
卒得终养其母，逾于常制。

《明语林》：“廖庭皓母采蔬于圃，遇虎。皓自田来，急追及，
抱虎项且泣且诉，愿以身代。虎不顾，以拳入虎口，母
遂得脱。”

《虎荟》章惠仲与妺婿丘生偕赴试出峡，舟覆，丘死焉。
章登第，调并研主簿。还至峡，闻弟死，舍舟乘马疾行。
过万州，日黑，马仆，坠崖下，虎来衔章发，章谓虎曰：“汝
灵物，当听吾语。吾母八十，生子二人，女一人。往年妹
婿死于江，今年弟死于室，独吾一身存。将窃升斗禄
养母，汝食我，奈母老何？”虎闻，遽舍之。天明，章攀木而
上，乃得归。章赴官，母卒，未几亦卒。乃知一念之善，脱
于虎口，为母故也。

《见闻录》：太原王相公始生，冷无气，母惊谓已死。有邻
妪徐氏者，反复谛视良久，笑曰：“此俗名卧胞生，吾能

醒。六岁中痘，公母尝下楼谒巫，见一白衣人长丈馀，
阑立凝视，若有所言。母惊踣楼下，以为不祥，然竟无
恚。从父入太学，僦舍十庙前，甫四岁，苦夜啼，虽风雨
大寒中，必求宿户外。母患之，试使人诈蒙虎皮，升屋
而嗥，夜夜为常，迄不能禁。忽一夕，有真虎自墙东缘
脊而来，其行甚迟，眸睨若欲下啖者，比舍人俱见之，
一市尽哄，持梃杖逐之，迤逦至西墙而没。公能记其
状，方额翘尾，视常虎更大而黑，无斑文。有识者。言“此
神司虎也。”

《枝山》。前闻吾邑之相城有一乞儿，姓沈，年在中岁，每
诣沈隐君孟渊所请，丐凡所得，多不食，而分贮之筒
篚中。隐君初不为意，久而问焉，则曰：“将以遗老娘耳。”
隐君始异之，潜令人侦其所为。丐至一岸旁，坐地，出
箪中饮食整理之，擎至船边。船虽陋而甚洁，老媪坐
其中，丐登舟陈食母前，倾酒跪而奉之，伺母接杯乃
起，跳舞而唱《山歌》，作嬉笑以乐母，母殊意安之也。“必
母食尽，乃更他求。若无得，则自受馁，终不先食也。”日
日如之。凡数年，母死，丐始不见。隐君叹诧，亦时少周
之。此非有所为而为，可谓真孝矣。

虞初《新志》：“天顺闲，恩县人赵云，性至孝。母刘病笃，闻
怀庆府济源庙神有灵药，诚求可得，云往求之。越二
日，水中涌出一绢囊，内盛绛桃花片，约二升许，持归
煎汤奉母，疾果愈。其馀愈疾又十馀人。”

《赵希干传》：希干，南丰东门人。幼丧父，以织布为业。年
十七，母抱病月馀，日夜祈祷，身代不少愈，往问吉凶
于日者，日者推测素验，言母命无生理。又往卜于市，
占者复言不吉，希干踟蹰不去，曰：“何以救母病？”占者
恶其烦，数曰：“汝母病必不治，若欲求愈，无乃割心救
之耶。”希干归侍母左右，见病益危笃，时日光斜射在
席，形影孑立，寂寂旁无一人。希干忽起，去笥中得薙
发小刀，立于窗外，剖胸深寸馀，以手入取其心，不可
得。忽风声震飒，门户胥动，以为有人至，四顾周章，急
取得肠，抽出割数寸。盖人惊则心上忡，肠盘旋满胸
腹云。希干置肠于釜上，惛仆就室而卧。顷刻，母姑来
视病，见釜上物，以为希干股肉也，烹而进之。母再视
希干，则血淋漓心腹闲，不能出声，始知希干为割心
矣。城邑喧然，传其事闻于令。令亲往视之，命内外医
调治。母子病不数日，母病愈。旬日，希干亦渐次进饮
食，胸前肠出不得纳，每日子午闲，粪滴沥下。月馀后，
希干起无恙，终身矢从胸上出。赵氏故宋裔，为南丰
巨族，宗党以为奇孝，供赡其母子而更教之读书。学
使者侯峒曾闻其事，取充博士弟子员。崇祯壬午，以
恩诏天下学选一人，贡于成均。学使者吴石渠既考
试毕，进诸生而告之曰：“百行以孝为先。赵希干割心
救母不死，不可以寻常论。建武多才，校士衡文，希干
不应入选。今欲诸生让贡希干，以示奖劝。”诸生咸顿
首悦服。于是以希干选补壬午恩贡。又三四年而有
甲申、乙酉之变。希干避乱山中，将母不遑，遂卖卜奔
走于四方，以养其母。又十馀年，母寿八十馀而卒。自
是希干少家居，母死未十年而希干亦卒，年六十一。